Maar vir dié wat haar goed ken, is sy doodgewoon Heidi du Toit, die vrou van Welkom wat haar eie ryk in Krugersdorp kom bou het met Hollywood Costumes, die heel grootste kostuumwinkel in Gauteng waar jy enige uitrusting onder die son kan vind.
En wanneer die onwaarskynlikheid gebeur dat jy dit nié daar vind nie, sal Du Toit en haar mense dit sommer vinnig vir jou maak.
“Ek het altyd na die agterkant van die patroonboeke geblaai en vir ure lank gefantaseer oor die kostuums in die boeke.
“Later het ek my poppe se klere gemaak en my maats by die skool het altyd hulle Barbiepoppe vir my gebring sodat ek vir hulle klere aantrek,” onthou sy.
Ná skool het sy mode­ontwerp in Bloemfontein gaan studeer en saans het sy die klere gemaak waarvan hulle bedags in die klasse geleer het.
Later het sy ook ’n masker­fabriek oopgemaak waar hulle lateksmaskers vervaardig. Geen ander plek in die land doen dit op so ’n groot skaal soos hulle nie en deesdae voer sy ook maskers na Denemarke uit.
“Ek hou van mooi klere; om aan te trek vir ’n spesifieke geleentheid of partytjie is soos ’n fantasie wat jy uitleef,” vertel Du Toit.